Belarusda hibsga olingan Protasevich o‘z aybiga iqror bo‘lib, muxolifat bilan aloqalari haqida gapirib berdi

Belarusda ommaviy aksiyalarni tashkil qilishda ayblanib, hibsga olingan Nexta Telegram-kanalining sobiq bosh muharriri Roman Protasevich o‘z aybiga iqror bo‘lganini aytdi. Bu haqda u “ONT” Belarus davlat telekanalining “Markov. Shaxsiy xusumatsiz” (“Марков. Ничего личного”) dasturida aytib o‘tdi.

“Menga hujjatlar taqdim etilib, ayblov e’lon qilinishi bilan darhol Jinoyat kodeksining 342-moddasi — ruxsat etilmagan ommaviy harakatlarni tashkil etish bo‘yicha aybimni tan oldim”, — dedi Protasevich.
“Men e’lon qilgan da’vatlar, boshqa oqibatlar qatori, ko‘chadagi nazoratsiz tartibsizliklarga olib kelganini tushunib yetdim”, — davom etdi muxolifatchi.
Belarus Jinoyat kodeksining 342-moddasi “Jamoat tartibini qo‘pol ravishda buzadigan harakatlarni tashkil etish va tayyorlash yoki ularda faol ishtirok etish” deb nomlanadi.
Uning birinchi qismida: “Jamoat tartibini qo‘pol ravishda buzadigan va davlat xizmatchilarining qonuniy talablariga ochiq bo‘ysunmaslik bilan bog‘liq bo‘lgan yoki transport vositalari, korxonalar, muassasalar yoki tashkilotlarning faoliyatini to‘xtatish bilan bog‘liq bo‘lgan guruh harakatlarini tashkil etish, yoki jiddiy jinoyat alomatlari bo‘lmagan taqdirda, bunday harakatlarda faol ishtirok etish jarima yoki qamoqqa olish yoki uch yilgacha ozodlikni cheklash yoki shu muddatga ozodlikdan mahrum qilish bilan jazolanadi”, deyilgan.
Efirda Protasevich quyidagilarni aytdi:
“Men boshqa hech qachon siyosatga aralashishni xohlamayman”, — deya so‘zlarini yakunladi Protasevich.
Belarus davlat televideniyesi tomonidan ilgari Protasevich ishtirokidagi avvalgi video namoyish qilingan. Unda Protasevich unga tuzoq qurishganini da’vo qilgan.
Muxolifat tarafdori uning Vilnyusga uchishi haqida hech kim bilmaganini, ammo u safdoshlariga qayerga uchayotgani haqida xabar yozishi bilan samolyot Minskka qo‘ndirilganini aytgan.
“Ishonchim komilki, men shunchaki tuzoqqa tushdim. Chunki men reys haqida hech qayerda gapirmagandim, bu haqda aytishim bilan darhol o‘zimni Minskda ko‘rdim”, — degan Protasevich videoda.
Eslatib o‘tamiz, 23-may kuni Belarus hukumati Ryanair aviakompaniyasining Afinadan Vilnyusga uchayotgan samolyotini shoshilinch ravishda Minskka qo‘nishga majbur qilgandi. Samolyot yo‘lovchilari orasida Roman Protasevich ham bor edi. Protasevich va uning sevgilisi — Rossiya fuqarosi Sofya Sapega aeroportda qo‘lga olingan.